《别张子言四首 其三》
明代·王廷陈

驰景不少待，客子何可留。相送不觉远，行行至河洲。

中有双黄鹄，飞鸣谐匹俦。惊风扬洪波，散失焉能求。

雌雄相背飞，影响日以遒。凫鹜岂不多，嗟哉非我仇。

愿言树萱草，以解心烦忧。

作者简介：湖广黄冈人，字稚钦，王廷瞻兄。恃才放恣，甚至上树呼叫，馆师无如之何。正德十二年进士，选翰林庶吉士。因疏谏武宗南巡，罚跪受杖。时已授给事中，乃出为裕州知州。失职怨望，为上官所劾，罢归乡里。屏居二十余年，嗜酒纵倡为乐。达官贵人来家，蓬发跣足延见。时衣红纻窄衫，骑牛跨马，啸歌田野间。诗婉丽多风，文长于尺牍。有《梦泽集》。